Obecné zastupiteľstvo obce Boleráz vo veciach územnej samosprávy v zmysle § 6 ods. 1 zákona č. 369/1990 Zb. o obecnom zriadení v znení neskorších právnych predpisov, § 6 ods. 2  a ods. 12 zákona č. 596/2003 Z. z  o štátnej správe v školstve a školskej samospráve a o zmene a doplnení niektorých zákonov v znení neskorších predpisov, § 19 zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niekt. zákonov v zn. neskorších predpisov a nariadenia vlády SR č.668/2004 Z.z. o rozdeľovaní výnosu dane z príjmov územnej samospráve v znení neskorších predpisov vydáva:

**všeobecne záväzné nariadeniE**

**č. 93**

o financovaní materskej školy a školských zariadení v zriaďovateľskej pôsobnosti Obce Boleráz a o financovaní záujmových aktivít detí

**Čl 1.**

Všeobecne záväzné nariadenie (ďalej len VZN) obce určuje:

1. Podrobnosti financovania **materskej školy** (ďalej len MŠ) a **školských zariadení** (ďalej len ŠZ) – **školského klubu detí** (ďalej len ŠKD) a **školskej jedálne** (ďalej len ŠJ), ktoré sú súčasťou Základnej školy s materskou školou Boleráz 456 (ďalej len ZŠ s MŠ), sú zriadené na území Obce Boleráz a na základe rozhodnutia Ministerstva školstva SR zaradené do siete škôl a školských zariadení.
2. Lehotu na predloženie údajov, podľa ktorých bude materská škola a školské zariadenia financované.
3. Výšku a účel použitia dotácie na prevádzku a mzdy na dieťa materskej školy a na žiaka školských zariadení so sídlom na území obce Boleráz.
4. Deň v mesiaci, do ktorého obec poskytne finančné prostriedky príjemcovi dotácie.
5. Podrobnosti financovania záujmových aktivít detí a výšku finančných prostriedkov určených na pokrytie nákladov v centrách voľného času (ďalej len CVČ), zriadených na území inej obce na príslušný kalendárny rok.

**Čl 2.**

**Príjemca dotácie**

Príjemcom dotácie podľa tohto nariadenia je **Základná škola s materskou školou Boleráz 456**, súčasťou ktorej sú MŠ a ŠZ – ŠKD a ŠJ. Táto ŠJ poskytuje stravovanie pre deti MŠ aj pre žiakov ZŠ.

**Čl 3.**

**Lehoty na predloženie údajov**

ZŠ s MŠ predloží obci údaje potrebné k financovaniu v lehote do 25.9. kalendárneho roka formou štatistického výkazu (MŠVVŠ SR) 40-01. V ňom sú vykázané počty detí MŠ a žiakov ZŠ k 15.9. kalendárneho roka. Tieto počty sa použijú pre financovanie v nasledujúcom kalendárnom roku.

**Čl 4.**

**Podrobnosti financovania, výška a účel dotácie**

1. Finančné prostriedky na dotácie poskytované MŠ a ŠZ sú Obci Boleráz poukázané podľa zákona č. 564/2004 Z.z. o rozpočtovom určení výnosu dane z príjmov územnej samosprávy v zn. neskorších predpisov a Nariadenia vlády SR č. 668/2004 Z.z. o rozdeľovaní výnosu dane z príjmov územnej samosprávy v zn. neskorších predpisov.

V zmysle týchto právnych predpisov obec pred určením objemu finančných prostriedkov pre MŠ a ŠZ urobí výpočet finančných súm ako súčin jednotkového koeficientu známeho v príslušnom období a koeficientov uvedených v prílohe č. 3 Nariadenia vlády SR č. 338/2004 Z.z. pre jednotlivé zariadenia a počtu detí MŠ a žiakov ZŠ, vykázané v štatistickom výkaze Škol (MŠVVŠ SR) 40-01 k 15.9. predchádzajúceho kal. roka.

V koeficiente z prílohy č. 3 pre MŠ je zohľadnené aj stravovanie detí z MŠ v ŠJ, ktorá je v Obci Boleráz spoločná pre MŠ aj ZŠ.

1. Povinnosťou ZŠ s MŠ je vypracovať Návrh rozpočtu príjmov a výdavkov na príslušný kalendárny rok a na dva po ňom nasledujúce roky.

V ňom navrhne objem finančných prostriedkov pre MŠ a ŠZ. Návrh rozpočtu predloží obci v termíne podľa rozpočtového harmonogramu Obce Boleráz.

1. Obec návrh rozpočtu posúdi a objem finančných prostriedkov pre MŠ a ŠZ určí na základe nevyhnutných potrieb finančných prostriedkov na mzdy a prevádzku, pričom zohľadní výpočet finančných súm podľa ods. 1 tohto článku. Takto určený objem finančných prostriedkov bude zapracovaný do rozpočtu obce, ktorý prerokuje a schváli obecné zastupiteľstvo.
2. Celková v rozpočte schválená výška dotácie na príslušný kal. rok na prevádzku a mzdy MŠ a ŠZ bude prepočítaná na dieťa MŠ, žiaka ZŠ a ŠKD a uvedená v prílohe č. 1 tohto VZN v členení: MŠ, ŠKD, ŠJ. Použije sa matematické zaokrúhlenie na dve desatinné miesta.
3. Príjemca dotácie podľa čl. 2 je oprávnený použiť dotáciu len na úhradu osobných a prevádzkových nákladov materskej školy a školských zariadení so sídlom na území obce a pri jej použití musí zabezpečiť hospodárnosť, efektívnosť a účinnosť jej použitia.
4. V prípade, že dotácia nebude vyčerpaná do 31.12. príslušného kalendárneho roku, je príjemca povinný nevyčerpanú časť dotácie vrátiť späť na účet obce do 31.12. príslušného kalendárneho roku.
5. Na ustanovenia súvisiace s určením výšky dotácie na prevádzku a mzdy na dieťa materskej školy a žiaka školského zariadenia so sídlom na území obce Boleráz, neupravené týmto VZN, sa vzťahujú príslušné právne predpisy (napr. ust. § 31 zákona č.523/2004 Z.z. o rozpočtových pravidlách verejnej správy).

**Čl 5.**

**Termín a spôsob poskytovania dotácie**

1. Obec poskytne príjemcovi podľa čl. 2 dotáciu vždy do 28. dňa príslušného mesiaca na výdavkový účet.
2. Ak je dotácia úpravou rozpočtu navýšená, bude vypracovaný dodatok k VZN a suma tohto navýšenia sa poukáže jednorazovo v mesiaci, v ktorom bol schválený dodatok k tomuto VZN.

**Čl 6.**

**Financovanie záujmových aktivít detí**

1. Obec Boleráz nie je zriaďovateľom CVČ ani na jej území iný zriaďovateľ nezriadil CVČ.
2. Záujmové vzdelávanie detí s trvalým pobytom v Obci Boleráz zabezpečujú v prevažnej miere CVČ na území Mesta Trnava.
3. Obec Boleráz môže poskytnúť dotáciu na prevádzku a na mzdy pre CVČ na území Mesta Trnava na dieťa vo veku od 5 rokov do 15 rokov s trvalým pobytom v Obci Boleráz navštevujúce CVČ v sume uvedenej v prílohe č. 2 tohto VZN. Ak dieťa navštevuje 2 a viac CVČ, obec poskytne dotáciu len pre 1 CVČ (v ktorom navštevuje viac krúžkov, resp. podľa dohody s rodičom dieťaťa). O poskytnutí dotácie rozhodne obecné zastupiteľstvo uznesením.
4. Dotáciu podľa bodu 3 poskytne na základe zmluvy.
5. Obec Boleráz neposkytne dotáciu na prevádzku a mzdy pre CVČ na území ďalších iných obcí a miest.
6. Obec Boleráz na základe žiadosti právnických subjektov, ktoré majú sídlo na jej území a pracujú na jej území s deťmi od 5 do 15 rokov na úseku športových, kultúrnych, spoločensko-vzdelávacích a iných voľno časových aktivít poskytne dotáciu v súlade s VZN č. 39/2005 o podmienkach poskytovania dotácií z rozpočtu obce. O konkrétnej výške dotácie rozhodne obecné zastupiteľstvo uznesením.

**Čl 7.**

**Zrušovacie ustanovenia**

Dňom nadobudnutia účinnosti tohto VZN sa ruší uznesenie obecného zastupiteľstva

č. 97/2017 VZN obce Boleráz o financovaní materskej školy a školských zariadení v zriaďovateľskej pôsobnosti Obce Boleráz a o financovaní záujmových aktivít detí č. 91.

**Čl 8.**

**Záverečné ustanovenia**

1. Na tomto všeobecne záväznom nariadení obce Boleráz sa uznieslo obecné zastupiteľstvo uznesením č.71/2018 na svojom riadnom zasadnutí dňa 29.10.2018.
2. Toto všeobecne záväzné nariadenie nadobúda účinnosť dňom 1.1.2019.

Ing. Pavol Mackovčín

starosta obce

**Príloha č. 1 k VZN č. 93**

**Dotácia na rok 2019 na prevádzku a mzdy na dieťa materskej školy a na žiaka školských zariadení v zriaďovateľskej pôsobnosti obce**

|  |  |
| --- | --- |
| **Kategória škôl a školských zariadení** | **Dotácia na mzdy a prevádzku na žiaka**  **v eurách** |
| Základná škola s materskou školou - materská škola Boleráz 456 | 2 787,16 |
| Školský klub detí  ako súčasť ZŠ s MŠ Boleráz 456 | 665,18 |
| Školská jedáleň ako súčasť ZŠ s MŠ 456 | 632,86 |

**Príloha č. 2 k VZN č. 93**

**Dotácia na rok 2019 na dieťa od 5 do 15 rokov**

**navštevujúce CVČ na území Mesta Trnava**

|  |  |
| --- | --- |
| **Kategória školského zariadenia** | **Dotácia na mzdy a prevádzku na žiaka**  **v eurách** |
| CVČ na území Mesta Trnava | 62,00 |

....................................................

Ing. Pavol Mackovčín

starosta obce